የኮሮና ቫይረስ መከሰት የመንገድ ትራፊክ ደህንነትን ትኩረት እንደቀነሰው ተገለጸ
አዲስ አበባ፡- በሀገራችን ከተከሰተው የኮሮና ቫይረስ ጋር ተያይዞ በአዲስ አበባ ከተማ ለመንገድ ትራፊክ ደህንነት የሚሰጠውን ትኩረት እንደቀነሰው የአዲስ አበባ ፖሊስ ኮሚሽን አስታወቀ ።
በአዲስ አበባ ፖሊስ ኮሚሽን ሕዝብ ግንኙነት የሚዲያ ዘርፍ ኃላፊ ዋና ኢንስፔክተር ማርቆስ ታደሰ ለአዲስ ዘመን እንደገለጹት፤ ከኮሮና ቫይረስ መከሰት ጋር ተያይዞ በአዲስ አበባ ከተማ ለትራፊክ ደህንነቱ የሚሰጠው ትኩረት ቀንሷል።
ከባለፉት ሁለት ወራት ወዲህ በከተማዋ የሚስተዋለው የአሽከርካሪዎችና የእግረኞች ግዴለሽነት ከቀድሞው በተለየ መጨመሩን የተናገሩት ኢንስፔክተሩ፣ ለዚህም ምክንያቱ ትኩረትና አቅጣጫዎች በሙሉ በኮሮና ቫይረስ ወረርሽኝ ላይ ብቻ በማነጣጠራቸው መሆኑን አስረድተዋል።
እንደ ኢንስፔክተር ማርቆስ ገለጻ፤ በአሁኑ ጊዜ በከተማዋ ያሉ መንገዶችን ከትራፊክ መጨናነቅና ከሰዎች ግርግር ለመቀነስ አማራጮች እየተወሰዱ ነው። ይሁን እንጂ አንዳንድ መኪኖች በነፃ መንገዶች ላይ ተገልብጠውና ተጋጭተው መታየታቸው እየተበራከተ ሄዷል። ጥቂት የማይባሉትም ከፍጥነት ወሰን በላይ በማሽከርከር አሰቃቂ የሚባል አደጋ እያደረሱ ይገኛሉ። 
አሳሳቢውን የትራፊክ አደጋ ለመከላከል ፖሊስ አሁንም ሙያዊ ግዴታውን እየተወጣ ቢሆንም፣ ከዚህ ቀድሞ በአጋርነት ይሰሩ የነበሩ ተቋማትና የሚዲያ አካላት ግን አጀንዳቸው ወረርሽኙ ብቻ በመሆኑ ለችግሩ ትኩረት የመስጠቱ ጉዳይ በእጅጉ ቀንሷል ብለዋል።
ወረርሽኙ ከመከሰቱ አስቀድሞ በየጊዜው በትራፊክ ደህንነት ላይ የሚተላለፉ መረጃዎች፣ የሚሰጡ ሥልጠናዎችና የሚዲያ ማስታወቂያዎች በርካታ እንደነበሩ ያስታወሱት ኃላፊው ፣ በአሁኑ ጊዜ ግን እነዚህ ተሞክሮዎች በኮሮና ቫይረስ ጉዳይ ብቻ በመዋጣቸው ተገቢው መረጃና ግንዛቤ ለኅብረተሰቡ ተደራሽ መሆን ያለመቻሉን ተናግረዋል። 
ከቅርብ ጊዜያት ወዲህ በርካታ ሚዲያዎች ጭምር የተለመደውን የመንገድ ትራፊክ ደህንነት ሪፖርት ከመጠየቅ ተቆጥበዋል ያሉት ዋና ኢንስፔክተር ማርቆስ፣ የአደጋ ሰለባዎችንና የችግሩን አስከፊነት የሚያሳዩ የማስታወቂያ ስርጭቶችም እንደበፊቱ እየተስተዋሉ አይደለም ብለዋል። 
ለትራፊክ ደህንነቱ የሚሰጠው ትኩረት ማነስ ለአደጋው ቁጥር መጨመር አስተዋጽኦ አለው ያሉት ኃላፊው፣ ባለፈው የመጋቢት ወር ብቻ በከተማዋ በተከሰቱ የትራፊክ አደጋዎች የ28 ሰዎች ሞት መመዝገቡንና እስከ ሚያዝያ ወር አጋማሽ ባጋጠመው አደጋም የስድስት ሰዎች ሕይወት ማለፉን አስታውቀዋል።
ኃላፊው አያይዘውም ባለፈው ዘጠኝ ወራት በአዲስ አበባ ከተማ በደረሱ የትራፊክ አደጋዎች 349 ሰዎች መሞታቸውንና በ 1 ሺ 522 ሰዎች ላይ ከባድ፣ እንዲሁም በ 707 ሰዎች ላይ ቀላል የአካል ጉዳት ማጋጠሙን ጠቅሰው፣ ኅብረተሰቡን ከአሳሳቢው የትራፊክ አደጋ ለመታደግ ወረርሽኙን ከመከላከል ጎን ለጎን የሚመለከታቸው አካላት የሚጠበቅባቸውን ኃላፊነት በአግባቡ ሊወጡ ይገባል ብለዋል።አዲስ ዘመን ግንቦት 8/2012መልካምስራ አፈወርቅ